Nataniël klim in Kby af | Netwerk24
Nataniël klim in Kby af
Nataniël kuier dié week in Kimberley. Foto: Verskaf
Die Afrikaanse konserttoerOptog! bring Nataniël dié week na Kimberley.
Sy vertoning, wat Vrydag (15/03) om 19:30 in die Ernest Openheimer-teater in Kimberley aangebied word, heet Four Loud People.
Dit beloof om ’n ontploffing van klank, melodieë, ritmes, fantasie, humor en uiteenlopende style en ontwerp na die verhoog te bring.
Hy deel die verhoog met Charl du Plessis (klavier), Werner Spies (bas) en Peter Auret (tromme), geklee in ’n immerverrassende versameling kostuums wat deur Floris Louw ontwerp is.
Optog!, waarvan Nataniël die beskermheer is, is een van die grootste konserttoere deur plaaslike sangers, akteurs en musikante.
Dit streef daarna om Suid-Afrika se gewildste musiek- en teater­produksies op vernuwende wyse op die planke te bring.
Volgens Nataniël weerspieël die toer se naam presies wat die kunstenaars gaan doen.
“Ons marsjeer jou dorp binne en bring vermaak, hoop en herstelwerk. En dan marsjeer ons na die volgende plek.”
Optog! neem produksies na verskeie plekke oor Suid-Afrika en Namibië heen. Die volledige lys van kunstenaars en produksies, asook die dorpe en stede wat in die toerprogram ingesluit is, is by www.optog.co.za beskikbaar.
Kaartjies kan gekoop word by www.itickets.­co.za.